**Kunfehértó Község Polgármesterének**

**ELŐTERJESZTÉSE**

Kunfehértó Község Önkormányzat Képviselő-testülete

2017. november 30. napján tartandó ülésére

**Tárgy:** a helyi adókról szóló 12/2015. (XI.19.) önkormányzat rendelet módosításáról

*Tisztelt Képviselő-testület!*

A helyi adókról szóló 1990. évi C. törvény (továbbiakban: Htv.) 2018. január 1. napjától hatályba lépő módosító szabályai alapján az építményadó hatálya kiterjed az épület, épületrész mellett a településkép védelméről szóló 2016. évi LXXIV. törvény (Továbbiakban: Tvt.) szerinti reklámhordozókra is, ezáltal az önkormányzatok az építményadó keretein belül adóztathatják reklámhordozókat.

**A törvénymódosítás alapján adókötelessé válik az önkormányzat illetékességi területén lévő ingatlanon elhelyezett, a Tvt. szerinti reklámhordozó**.

A Tvt. értelmében **reklámhordozó*:*** *a funkcióját vagy létesítésének célját tekintve túlnyomórészt a településkép védelméről szóló törvény szerinti reklám közzétételét, illetve elhelyezését biztosító, elősegítő vagy támogató eszköz, berendezés, létesítmény.*

A gazdasági reklámtevékenység alapvető feltételeiről és egyes korlátairól szóló 2008. évi XLVIII. törvény 3. § d) pontja szerint a **gazdasági reklám:** *olyan közlés, tájékoztatás, illetve megjelenítési mód, amely valamely birtokba vehető forgalomképes ingó dolog – ideértve a pénzt, az értékpapírt és a pénzügyi eszközt, valamint dolog módjára hasznosítható természeti erőket – (a továbbiakban együtt: termék), szolgáltatás, ingatlan, vagyoni értékű jog (a továbbiakban mindezek együtt: áru) értékesítésének vagy más módon történő igénybevételének előmozdítására, vagy e céllal összefüggésben a vállalkozás neve, megjelölése, tevékenysége népszerűsítésére vagy az áru, árujelző ismertségének növelésére irányul.*

A Tvt. alapján azonban **nem minősül gazdasági reklámnak** a cégtábla, üzletfelirat, a vállalkozás használatában álló ingatlanon elhelyezett, a vállalkozást népszerűsítő egyéb felirat és más grafikai megjelenítés; az üzlethelyiség portáljában (kirakatában), a járművön elhelyezett gazdasági reklám; továbbá a tulajdonos által az ingatlanán elhelyezett, annak elidegenítésére vonatkozó ajánlati felhívás (hirdetés), valamint a helyi önkormányzat által lakossági apróhirdetések közzétételének megkönnyítése céljából biztosított táblán vagy egyéb felületen elhelyezett, kisméretű hirdetés.

A Htv. alapján a **reklámhordozó utáni építményadó alanya** az, aki az adóév első napján a reklámhordozó Polgári Törvénykönyv szerinti tulajdonosa. Az adókötelezettség a reklámhordozó elhelyezésére vonatkozó hatósági engedély kiadását, engedély hiányában a reklámhordozó ingatlanon való elhelyezését követő év első napján keletkezik. Az adókötelezettség a reklámhordozó lebontása, eltávolítása vagy megsemmisülése, de legkorábban az adókötelezettség keletkezése évének utolsó napjával szűnik meg.

Az **adó alapja a** reklámhordozó reklámközzétételre használható, négyzetméterben – két tizedesjegy pontossággal – számított felülete. Az adó éves mértéke 0 Ft/m2 és 12.000 Ft/m2 között állapítható meg.

A reklámhordozó tulajdonosoknak adóbevallást első alkalommal A Htv. 51. §-a és az adózás rendjéről szóló XCII. törvény (Továbbiakban: Art.) 32. §-a alapján 2018. január 15. napjáig kell teljesíteniük. A fizetési kötelezettséget az adóhatóság határozatban állapítja meg. Az adó összegét két egyenlő részletben, március 15. valamint szeptember 15. napjáig kell az adóalanyoknak megfizetni.

Tekintettel arra, hogy Kunfehértó Község közigazgatási területén a reklámhordozók száma elenyésző ( 1 db óriásplakát) javaslom az adó mértéklét 0,-Ft/m2-ben meghatározni.

A fentiek alapján kérem a Tisztelt Képviselő-testületet, hogy az előterjesztést megtárgyalni, a rendelet módosítást elfogadni szíveskedjenek!

Kunfehértó, 2017. november 6.

Huszár Zoltán

**ELŐZETES HATÁSVIZSGÁLATI LAP**

**Kunfehértó Község Önkormányzata Képviselő-testületének a helyi adókról szóló 12/2015. (XI.19.) önkormányzati rendelete módosításához**

a jogalkotásról szóló 2010. évi CXXX. törvény 17.§ (1) bekezdése alapján

**Társadalmi-gazdasági hatása:**

Nem mérhető.

**Költségvetési hatása:**

Az önkormányzat építményadó bevételére nincs hatással

**Környezeti, egészségi következményei:** A szabályozás környezeti és egészségi következményei nem határozhatók meg.

**Adminisztratív terheket befolyásoló hatása:** Jelenleg nincs.

**Egyéb hatása:** Nincs.

**A rendelet megalkotásának szükségessége:**

A helyi adókról szóló 1990. évi C. tv. rendelkezései teszik szükségessé a rendelet megalkotását.

**A rendelet megalkotása elmaradása esetén várható következmények:**

Törvényességi felügyeleti intézkedés.

**A rendelet alkalmazásához szükséges személyi, szervezeti, tárgyi, pénzügyi feltételek:**

Az önkormányzati rendelet alkalmazásához szükséges valamennyi feltétel rendelkezésre áll.

Kunfehértó, 2017. november 6.

**KUNFEHÉRÓ KÖZSÉG ÖNKORMÁNYZATA KÉPVISELŐ-TESTÜLETÉNEK**

**……/2017. (XI. …) önkormányzati rendelete**

**a helyi adókról szóló 12/2015. (XI.19.) önkormányzati rendelet módosításáról**

Kunfehértó Község Önkormányzata Képviselő-testülete a helyi adókról szóló 1990. évi C. törvény 1. § (1) bekezdésében és a 43. § (3) bekezdésében kapott felhatalmazása alapján, az Alaptörvény 32. cikk (1) bekezdés h) pontjában meghatározott feladatkörében eljárva, Kunfehértó Község Önkormányzata Képviselő-testületének az Önkormányzat Képviselő-testülete és Szervei szervezeti és Működési Szabályzatáról szóló 12/2016. (VII.19.) önkormányzati rendelet 49.§ 1.) pontjában biztosított véleményezési jogkörében eljáró Ügyrendi és Idegenforgalmi Bizottság véleményének kikérésével a következőket rendeli el:

**1.§**

Kunfehértó Község Önkormányzata Képviselő-testületének a helyi adókról szóló 12/2015. (XI.19.) önkormányzati rendelet(továbbiakban: Rendelet) a következő 4/A.§-al egészül ki:

„ 4/A.§

Reklámhordozó esetén az adó mértéke Kunfehértó egész közigazgatási területén a helyi adókról szóló 1990. évi C. törvény 15/A.§ szerinti adóalap esetén 0,-Ft/m2.

**2.§**

Ez a rendelet 2018. január 1. napján lép hatályba és a hatályba lépését követő napon hatályát veszti.

Kunfehértó, 2017. november 30.

Huszár Zoltán Kristóf Andrea

polgármester jegyző

Záradék:

A rendelet kihirdetése a mai napon a Kunfehértói Polgármesteri Hivatal hirdetőtábláján való kifüggesztéssel megtörtént.

Kunfehértó, 2017. november ……

Kristóf Andrea

jegyző